Ministar rada Mirando Mrsić zaposlio je u svom kabinetu kao savjetnika zagrebačkog esdepeovca Juricu Meića koji je u 37. godini, nakon dugotrajnog studiranja, ljetos diplomirao na Ekonomiji i koji zapravo nema nikakvog radnog iskustva.

SSS trupe

Meić, donedavni pripadnik SDP-ovih SSS trupa (kako je Večernjakov novinar slikovito opisao generaciju mladih SDP-ovih vječnih studenata) angažiran je i u Mrsićevoj stranačkoj kampanji za šefa zagrebačkog SDP-a. Meić, osim što je godinama bio prijavljen u računovodstvenoj tvrtki člana svoje obitelji, nema nikakvo iskustvo rada osim – stranačkog. Bio je zastupnik SDP-a u Gradskoj skupštini, zatim član Skupštine Holdinga (političko namještenje) te jedno vrijeme zaposlen u SDP-u. Nakon što je ljetos napokon uspio diplomirati, ministar Mrsić početkom listopada zaposlio ga je u svom kabinetu.

Za to mjesto nije bio potreban natječaj pa je Meić osobni izbor ministra, a spada u onu kategoriju dužnosnika koji s ministrom dolaze na radno mjesto, ali njegovim odlaskom ili odlukom odlaze i oni.

I dok je baš Mrsićeva ideja o zapošljavanju volontera uz plaću od 1600 kuna kako bi mladi ljudi nakon fakulteta stekli radno iskustvo potrebno za daljnje zapošljavanje, Meić je tu stepenicu elegantno preskočio i s faksa zasjeo u fotelju savjetnika u kabinetu ministra za bruto plaću od oko 9700 kuna, odnosno 6450 kuna neto.

Ipak, ministar Mrsić u svemu tome ne vidi problem. Unatoč tome što je Meić esdepeovac i što je u njegovu taboru za prvog čovjeka SDP-a u Zagrebu, Mrsić tvrdi da on nikada nije bio sklon kadroviranju po stranačkoj liniji. Meića je, kaže, zaposlio jer u njegovu Ministarstvu ima malo ekonomista, a cijeli posao Ministarstva oslonjen je poprilično na ekonomiju. Prema Mrsićevim riječima, nije problem ni to što Meić nema gotovo nikakvo radno iskustvo jer ono što radi u Ministarstvu, a to su izračuni minimalne plaće, projekcije mirovina, mirovinskog osiguranja..., učio je na fakultetu. Toliko je dugo studirao, rekli bismo, pa je valjda naučio računati.

– Njegova funkcija savjetnika u kabinetu samo je formalna, on se zapravo bavi izračunima, analitikom... i za to mu radno iskustvo nije potrebno. I neki drugi ljudi su u mojem ministarstvu zaposleni odmah nakon fakulteta, a nisu stranački pripadnici. Jednostavno trebamo mlade ljude – poručio je Mrsić.

Meić bez komentara

Meić jučer nije bio raspoložen za komentar. Poručio je da je on sada državni službenik i da se za sva pitanja obratimo glasnogovorniku.

Da je Meić kojim slučajem u državnoj službi bio zaposlen sa srednjom stručnom spremom i da je imao barem pet godina radnog iskustva, sada bi mogao biti promoviran u savjetnika ministra uz veću plaću, odnosno uz koeficijent 2,619. Ovako ima najniži savjetnički koeficijent.

Savjetnik Meić poznat je kao esdepeovac kojeg je za duševne boli tužio gradonačelnik Milan Bandić. Meić je, naime, Bandića u Skupštini hrabro upitao "Koliko ste se nakrali u zadnjih deset godina i kako vas kao vjernika nije strah Svevišnjeg kad toliko kradete?" U zagrebačkoj je Skupštini kao zastupnik bio vrlo aktivan.

>> Bernardić: Mrsić dovodi u pitanje legitimitet Vlade čiji je član